《照镜曲》
元代·刘崧

蟠螭双衔锦带红，妆台刻玉秋玲珑。
彩云忽开紫鸾舞，明月夜堕香奁中。
美人妆罢房栊杳，鹦鹉呼寒帐中晓。
拍簇花迎笑靥开，低飞黛绿秋娥小。
满庭桃李各娇春，顾影含羞便恼人。
愁来独掩云屏宿，手持宝钗扣寒玉。
吴锦蜀粉暗消磨，泪满菱花奈别何。
不知昨夜愁深浅，但觉朝来华发多。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。